钦定古今图书集成/理学汇编/经籍典/第088卷 > 日知录 > 《己日》
## 钦定古今图书集成/理学汇编/经籍典/第088卷 > 日知录 > 《己日》

革，“己日乃孚。”六二“己日乃革之。”朱子发读为戊己之
己。天地之化，过中则变，日中则昃，月盈则食。故《易》所
贵者中，十干则戊己为中，至于己，则过中而将变之
时矣。故“受之以庚。”庚者，更也。天下之事，当过中而将
变之时，然后革而人信之矣。古人有以己为变改之
义者，《仪礼》少牢馈食礼，“日用丁己。”注：“内事用柔日。”必
丁己者，取其令名，自丁宁，自变改，皆为谨敬。而《汉书
律历志》亦谓“理纪于己，敛更于庚”是也。〈纳甲之法革下卦离纳己〉
王弼谓“即日不孚，已日乃孚”，以己为已事，“遄往之已”，
恐未然。